En kilde har afleveret en stak tophemmelige dokumenter om USA's brug af droner mod terrormistænkte til internetmediet The Intercept, og det rejser spørgsmålet, om verden har fået en ny Edward Snowden. Det var ham, der via sin adgang til klassificerede oplysninger for et par år siden gav offentligheden indsigt i USA’s hemmelige programmer for overvågning.

De lækkede dokumenter om dronerne giver et hidtil uset indblik i, hvordan det amerikanske militær og efterretningstjeneste bruger de ubemandede luftfartøjer til at dræbe personer i Afghanistan, Yemen og Somalia.

En af de mest opsigtsvækkende afsløringer i dokumenterne er, at droneangrebene slår langt flere ihjel end de udpegede mål. I nogle perioder er 90 procent af de omkomne ikke selve målene, men andre personer. En anden oplysning peger i retning af, at langt flere civile end hidtil antaget omkommer. Det skyldes, at alle omkomne mænd bliver kategoriseret som fjender, med mindre det bliver bevist, at de ikke er terrorister.